[pic] | EURÓPAI BIZOTTSÁG |

Brüsszel, 2010.6.24.

COM(2010)336 végleges

2010/0183 (COD)

Javaslat:

AZ EURÓPAI PARLAMENT ÉS A TANÁCS xxxx/2010/EU RENDELETE

(ÉÉÉÉ. hónap NN.)

az 1234/2007/EK tanácsi rendeletnek („az egységes közös piacszervezésről szóló rendelet”) a német alkoholmonopólium keretében nyújtott támogatás tekintetében történő módosításáról

INDOKOLÁS

Az állami támogatások szabályai alóli kivételként a német hatóságok a német alkoholmonopólium keretében jelenleg állami támogatást nyújthatnak azokra a termékekre, amelyeket a monopólium általi átalakítást követően mezőgazdasági eredetű etil-alkoholként forgalmaznak. Ezen állami támogatás teljes összege nem haladhatja meg az évi 110 millió EUR-t.

A mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelet („az egységes közös piacszervezésről szóló rendelet”) 182. cikkének (4) bekezdése szerint az eltérés érvényessége 2010. december 31-én jár le. A rendeletjavaslat kiterjeszti az eltérés alkalmazását, és javasolja a monopólium általi termelés/értékesítés fokozatos csökkentését úgy, hogy a monopólium végül 2018. január 1-jén megszűnjék. A lepárlóüzemek két kategóriája eltérően kezelendő:

- a többnyire gabonaféléket és burgonyát feldolgozó, jövedéki felügyelet alatt álló mezőgazdasági lepárlóüzemek (landwirtschaftliche Verschlussbrennereien – jelenleg mintegy 670 ilyen lepárlóüzem létezik) 2013 végéig maradhatnak a monopóliumon belül. Termelésük azonban fokozatosan csökkenni fog: a 2011. évi 540 000 hl-ről 2012-ben 360 000 hl-re, 2013-ban pedig 180 000 hl-re. A monopóliumból való kilépéskor a jövedéki felügyelet alatt álló mezőgazdasági lepárlóüzemek a névleges lepárlási jogok után hektoliterenként 257,50 EUR összegű támogatásban részesülhetnek. E kompenzációs támogatás legkésőbb 2013. december 31-én kerül odaítélésre, de 2017. december 31-ig több részletben is kifizethető.

- a kis méretű, átalányalapon működő lepárlóüzemek (Abfindungsbrennereien) , a bérlepárló üzemek igénybevevői ( Stoffbesitzer) és a gyümölcsszövetkezeti lepárlóüzemek (Obstgemeinschaftsbrennereien) , amelyek helyi érdekeltségűek és gyümölcsből nagyon kis mennyiségű alkoholt állítanak elő (évente legfeljebb 300 litert), 2017 végéig évente összesen legfeljebb 60 000 hl-t állíthatnak elő.

A 2011. január 1. és 2013. december 31. között fizetendő támogatás teljes összege nem haladhatja meg a 269,9 millió EUR-t, a 2014. január 1. és 2017. december 31. között fizetendő támogatás teljes összege pedig nem lehet több 268 millió EUR-nál.

Németország továbbra is éves jelentést nyújt be a Bizottság részére a rendszer működéséről. Ezenfelül 2013 és 2016 között Németország minden évben mellékel egy, a kis méretű, átalányalapon működő lepárlóüzemek, a bérlepárló üzemek igénybevevői és a gyümölcsszövetkezeti lepárlóüzemek kivonására irányuló éves tervet is.

A javaslatnak nincsenek a közösségi költségvetést érintő vonzatai.

2010/0183 (COD)

Javaslat:

AZ EURÓPAI PARLAMENT ÉS A TANÁCS xxxx/2010/EU RENDELETE

(ÉÉÉÉ. hónap NN.)

az 1234/2007/EK tanácsi rendeletnek („az egységes közös piacszervezésről szóló rendelet”) a német alkoholmonopólium keretében nyújtott támogatás tekintetében történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 42. cikkére és 43. cikke (2) bekezdésére,

tekintettel az Európai Bizottság javaslatára,

tekintettel az Európai Gazdasági és Szociális Bizottság véleményére[1],

a javaslat nemzeti parlamenteknek való megküldését követően,

a rendes jogalkotási eljárásnak megfelelően,

mivel:

1. A mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelet („az egységes közös piacszervezésről szóló rendelet”)[2] 182. cikke (4) bekezdésében rögzített német alkoholmonopólium keretében Németország által nyújtható támogatásra vonatkozó különleges szabályok érvényessége 2010. december 31-én lejár.

2. A Bizottság által az 1234/2007/EK rendelet 184. cikkének (3) bekezdése alapján benyújtott jelentés szerint a monopólium jelentősége az utóbbi években csökkent. 2001 és 2008 között mintegy 70, jövedéki felügyelet alatt álló mezőgazdasági lepárlóüzem ( landwirtschaftliche Verschlussbrennereien ) hagyta el a monopóliumot. A monopólium által értékesített mennyiségek 2003 óta csökkentek, és a költségvetés 110 millió EUR-ról 2008-ban 80 millió EUR-ra esett vissza. Egyes lepárlóüzemek ezért termelőszövetkezetek létrehozásával, a termelési költségek csökkentése céljából a kisebb energiafogyasztású berendezésekbe történő beruházásokkal, valamint az alkohol egyre nagyobb mértékben történő, közvetlen forgalmazásával próbálták előkészíteni a szabad piacra való belépésüket. Ezen átállási folyamat elősegítéséhez azonban több időre van szükség, valamint a lepárlóüzem-tulajdonosoknak is fenn kell maradniuk a szabad piacon. Néhány év meghosszabbításra szükség lesz a monopólium és a támogatás eltörlési folyamatának befejezéséhez, valamint a végleges kivonásra irányuló terv végrehajtásához.

3. Németország egyes részein az alkohol-lepárlóüzemek hagyományosan a kis- és középes méretű gazdaságok kapcsolódnak, és fontos szerepet játszanak abban, hogy a gazdaságok folytathassák tevékenységüket, mivel további bevételt képeznek a mezőgazdasági termelők számára, valamint munkalehetőséget biztosítanak a vidéki területeken. A többnyire gabonaféléket és burgonyát feldolgozó, jövedéki felügyelet alatt álló mezőgazdasági lepárlóüzemek számára ezért indokolt lehetővé tenni, hogy 2013. december 31-ig továbbra is támogatásban részesüljenek a monopóliumon keresztül. Addigra minden jövedéki felügyelet alatt álló lepárlóüzemnek szabad piaci szereplővé kell válnia. E határidő egybeesik a 2014–2020-as vidékfejlesztés új programozási időszakával, ami Németország számára lehetőséget teremt arra, hogy a monopólium céljára fordított pénzösszegek bizonyos részét átcsoportosítsa a vidékfejlesztési programba.

4. A lepárlóüzemek számára nyersanyagot termelő gyümölcsöskertek fenntartása révén a kis méretű, átalányalapon működő lepárlóüzemek (Abfindungsbrennereien) , a bérlepárló üzemek igénybevevői ( Stoffbesitzer) és a gyümölcsszövetkezeti lepárlóüzemek (Obstgemeinschaftsbrennereien) hozzájárulnak különösen a hagyományos természeti kép és a biodiverzitás megőrzéséhez. Mindezek alapján, illetve figyelembe véve azt a tényt is, hogy e lepárlóüzemek termelése helyi szintű és meglehetősen korlátozott mennyiségű, helyénvaló előírni, hogy a szóban forgó lepárlóüzemek 2017. december 31-ig továbbra is részesüljenek a monopólium keretében nyújtott támogatásból. A fenti időpontig a monopóliumot el kell törölni. E támogatás záró jellegének biztosítása érdekében Németországnak 2013-tól évente be kell nyújtania egy kivonásra irányuló éves tervet.

5. A monopólium keretében korlátozott mennyiségű etil-alkoholt állítanak elő, és jelenleg a mezőgazdasági eredetű etil-alkohol teljes németországi gyártásának kevesebb mint 10 %-át teszi ki. Különös figyelemmel arra, hogy minden jövedéki felügyelet alatt álló lepárlóüzemnek legkésőbb 2013. december 31-ra be kell lépnie a szabad piacra, e napot követően az említett százalékarány jelentős mértékben visszaesik majd.

6. A támogatásnyújtás folytonosságának biztosítása érdekében indokolt előírni, hogy e rendelet 2011. január 1-jétől legyen alkalmazandó.

7. Az 1234/2007/EK rendeletet ezért ennek megfelelően módosítani szükséges,

ELFOGADTA EZT A RENDELETET:

1. cikk

Az 1234/2007/EK rendelet 182. cikke (4) bekezdésének helyébe a következő szöveg lép:

„4. E rendelet 180. cikkétől eltérve, 2017. december 31-ig csak az EUMSz. 108. cikkének (1) bekezdése és 108. cikke (3) bekezdésének első mondata alkalmazandó a német alkoholmonopólium (a továbbiakban: a monopólium) által az EUMSz. I. mellékletében szereplő, a további feldolgozást követően mezőgazdasági eredetű etil-alkoholként forgalmazott termékekre a monopólium meglévő nemzeti keretében Németország által nyújtott támogatásra, amennyiben teljesülnek az alábbi feltételek:

a) a támogatásban részesülő, monopólium keretében előállított etil-alkohol összmennyisége a 2011. évi 600 000 hl-es maximális mennyiségről 420 000 hl-re csökken 2012-ben, majd 240 000 hl-re 2013-ban, továbbá évente legfeljebb 60 000 hl-t tehet ki 2014. január 1. és 2017. december 31. között, amely utóbbi napon a monopólium megszűnik;

b) a támogatásban részesülő, jövedéki felügyelet alatt álló mezőgazdasági lepárlóüzemek termelése fokozatosan csökken: a 2011. évi 540 000 hl-ről 2012-ben 360 000 hl-re, 2013-ban pedig 180 000 hl-re. 2013. december 31-re minden jövedéki felügyelet alatt álló mezőgazdasági lepárlóüzem kilép a monopóliumból. A monopóliumból való kilépéskor a jövedéki felügyelet alatt álló mezőgazdasági lepárlóüzemek a névleges lepárlási jogok után hektoliterenként 257,50 EUR összegű kompenzációs támogatásban részesülhetnek. E kompenzációs támogatás legkésőbb 2013. december 31-én nyújtható. Legkésőbb 2017. december 31-ig azonban több részletben is kifizethető;

c) a kis méretű, átalányalapon működő lepárlóüzemek, a bérlepárló üzemek igénybevevői és a gyümölcsszövetkezeti lepárlóüzemek 2017. december 31-ig részesülhetnek a monopólium által nyújtott támogatásban, azzal a feltétellel, hogy a támogatott termelés nem haladja meg a 60 000 hl/év mennyiséget;

d) a támogatás teljes összege 2011. január 1. és 2013. december 31. között nem lépheti túl a 269,9 millió EUR-t, a 2014. január 1. és 2017. december 31. között kifizetett támogatás teljes összege pedig nem lehet több 268 millió EUR-nál, valamint

e) minden év június 30. előtt Németország jelentést nyújt be a Bizottság részére a monopólium működéséről és a monopólium keretében nyújtott előző évi támogatásról. Ezenfelül a 2013 és 2016 között benyújtandó éves jelentéseknek egy, a következő évre vonatkozó, a kis méretű, átalányalapon működő lepárlóüzemek, a bérlepárló üzemek igénybevevői és a gyümölcsszövetkezeti lepárlóüzemek fokozatos kivonására irányuló éves tervet is magukban kell foglalniuk.”

2. cikkHatálybalépés

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2011. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

az Európai Parlament részéről a Tanács részéről

az elnök az elnök

[1] HL C […], […], [...]. o.

[2] HL L 299., 2007.11.16., 1. o.,